Pakuotės lapelis: informacija pacientui

**Gelomyrtol forte 300 mg skrandyje neirios minkštosios kapsulės**

Išgrynintų eukaliptų, saldžiųjų apelsinų, mirtų ir citrinų eterinių aliejų mišinio (66:32:1:1) distiliatas

**Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

1. Neišmeskite šio lapelio, nes vėl gali prireikti jį perskaityti.
2. Jeigu norite sužinoti daugiau arba pasitarti, kreipkitės į vaistininką.
3. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
4. Jeigu per 10 dienų Jūsų savijauta nepagerėjo arba net pablogėjo, kreipkitės į gydytoją.

#### Apie ką rašoma šiame lapelyje?

1. Kas yra Gelomyrtol forte ir kam jis vartojamas
2. Kas žinotina prieš vartojant Gelomyrtol forte
3. Kaip vartoti Gelomyrtol forte
4. Galimas šalutinis poveikis
5. Kaip laikyti Gelomyrtol forte
6. Pakuotės turinys ir kita informacija

**1.** **Kas yra Gelomyrtol forte ir kam jis vartojamas**

Šis vaistas skirtas atsikosėjimui, sergant ūminiu ir lėtiniu bronchitu, palengvinti bei sinusito simptomams lengvinti. Gelomyrtol forte skystina bronchų ir nosiaryklės sekretą bei pagerina jo šalinimą.

Jeigu per 10 dienų Jūsų savijauta nepagerėjo arba net pablogėjo, kreipkitės į gydytoją.

**2. Kas žinotina prieš vartojant Gelomyrtol forte**

**Gelomyrtol forte vartoti negalima:**

* jei yra alergija eukalipto aliejui, saldžiųjų apelsinų aliejui, mirtos aliejui, citrinos aliejui arba cineolui (svarbiausiam eukalipto aliejaus komponentui) arba bet kuriai pagalbinei šio vaisto medžiagai (jos išvardytos 6 skyriuje);
* jeigu sergate skrandžio, žarnų arba tulžies pūslės ir latakų uždegimine liga arba sunkia kepenų liga;
* jaunesniems kaip 6 metų vaikams.

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Gelomyrtol forte:.

* jeigu sergate bronchų astma, kokliušu arba kitokia kvėpavimo takų liga pasižyminčia padidėjusiu kvėpavimo sistemos jautrumu, Gelomyrtol forte galima vartoti tik gydytojui paskyrus.

Jeigu savijauta nepagerėjo arba pasunkėjo, arba atsirado dusulys arba karščiavimas, arba pradėjote atsikosėti gleivėmis, kuriose yra kraujo, arba į pūlius panašios išskyros, nedelsiant kreipkitės į gydytoją.

### Vaikams

Gelomyrtol forte jaunesniems nei 6 metų amžiaus vaikams vartoti negalima.

### Kiti vaistai ir Gelomyrtol forte

Jeigu vaistas vartojamas taip, kaip rekomenduojama, vaistų sąveika nėra žinoma.

### Nėštumas, žindymo laikotarpis ir vaisingumas

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Dėl veikliosios medžiagos tirpumo riebaluose, labai tikėtinas mažų koncentracijų patekimas į motinos pieną. Duomenų apie padidėjusį pavojų žindymo laikotarpiu vartojant Gelomyrtol forte iki šiol gauta nebuvo. Kaip ir prieš vartojant kitokių vaistinių preparatų, žindymo laikotarpiu reikia pasitarti su gydytoju.

Tyrimai su gyvūnais tiesioginio ar netiesioginio kenksmingo poveikio vaisingumui neparodė.

### Vairavimas ir mechanizmų valdymas

Specialių atsargumo priemonių nereikia.

**Gelomyrtol forte sudėtyje yra sorbitolio.**

Kiekvienoje šio vaisto skrandyje neirioje minkštojoje kapsulėje yra ne daugiau kaip 50 mg sorbitolio.

Sorbitolis yra fruktozės šaltinis. Jeigu gydytojas yra sakęs, kad Jūs (ar Jūsų vaikas) netoleruojate kokių nors angliavandenių, ar Jums nustatytas retas genetinis sutrikimas įgimtas fruktozės netoleravimas (ĮFN), kurio atveju organizmas negali suskaidyti fruktozės, prieš vartodami šio vaisto (ar prieš duodami jo Jūsų vaikui), pasakykite gydytojui.

**3. Kaip vartoti Gelomyrtol forte**

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė:

|  |  |  |
| --- | --- | --- |
| **Amžius** | **Ūminės ligos** | **Lėtinės ligos** |
| Suaugusiesiems ir paaugliams nuo 12 metų | 1 kapsulė 3‑4 kartus per parą | 1 kapsulė 2‑3 kartus per parą |
| 6 – 12 metų vaikams ir paaugliams | 1 kapsulė 1‑3 kartus per parą | 1 kapsulė 1‑2 kartus per parą |

*Vartojimo būdas*

Srandyje neiri minkštoji kapsulė geriama 30 min. prieš valgį, užgeriant pakankamu kiekiu šalto skysčio. Paskutinioji dozė gali būti geriama prieš pat miegą.

*Vartojimo trukmė*

Gelomyrtol forte vartojimo laikotarpis priklauso nuo simptomų. Sergant lėtinėmis ligomis, galima vartoti ilgą laiką.

**Ką daryti pavartojus per didelę Gelomyrtol forte dozę?**

Praneškite gydytojui. Gydytojas nuspręs, kokių priemonių reikia imtis. Gali sustiprėti toliau išvardyto šalutinio poveikio pasireiškimas.

**Pamiršus pavartoti Gelomyrtol forte**

Negalima vartoti dvigubos dozės norint kompensuoti praleistą dozę. Praleidus dozę, toliau Gelomyrtol forte vartokite įprastai, kaip paskyrė gydytojas arba nurodyta dozavimo rekomendacijose.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

*Nedažni (pasitaiko nuo ≥ 1/1000 iki < 1/100 vartojusiųjų)*

Virškinimo trakto negalavimų, pvz., skrandžio skausmas, diskomfortas viršutinėje pilvo dalyje, skonio pakitimas bei retais atvejais pykinimas, vėmimas arba viduriavimas.

*Reti (pasitaiko nuo ≥ 1/10000 iki < 1/1000 vartojusiųjų)*

Padidėjusio jautrumo reakcijos (pvz., odos bėrimas, niežulys, veido patinimas, dusulys arba kraujotakos sutrikimas).

*Labai retai (pasitaiko nuo < 1/10000 vartojusiųjų)*

Esamų inkstų akmenų judėjimas šlapimtakiuose ar tulžies pūslės akmenų judėjimas tulžies latakuose.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti** **Gelomyrtol forte**

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 ºC temperatūroje.

Laikyti gamintojo pakuotėje, kad vaistas būtų apsaugotas nuo drėgmės.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

## 6. Pakuotės turinys ir kita informacija

**Gelomyrtol forte sudėtis**

* Veiklioji medžiaga:

Vienoje skrandyje neirioje minkštojoje kapsulėje yra 300 mg išgrynintų eukaliptų, saldžiųjų apelsinų, mirtų ir citrinų eterinių aliejų mišinio (66:32:1:1) distiliato.

* Pagalbinės medžiagos yra:

Rafinuotas rapsų aliejus, želatina, glicerolis (85 %), skystasis sorbitolis (nesikristalizuojantis) (E420), hipromeliozės acetato sukcinatas, trietilo citratas, natrio laurilsulfatas, talkas, dekstrinas, amonio glicirizatas, praskiesta vandenilio chlorido rūgštis.

**Gelomyrtol forte išvaizda ir kiekis pakuotėje**

Natūralios spalvos, skaidrios minkštosios želatininės kapsulės.

Pakuotė, kurioje yra 20, 50 arba 100 skrandyje neirių minkštųjų kapsulių.

Gali būti tiekiamos ne visų dydžių pakuotės.

**Registruotojas ir gamintojas**

G. Pohl-Boskamp GmbH & Co. KG

Kieler Str. 11,

25551 Hohenlockstedt

Vokietija

Tel.: +49 4826 / 59-0

Faksas: +49 4826 / 59-109

Jeigu apie šį vaistą norite sužinoti daugiau, kreipkitės į vietinį registruotojo atstovą:

|  |
| --- |
| UAB ArmilaMolėtų plentas 75,LT-14259 VilniusTel. + 370–5‑277-75-96info@armila.com |

### Šis pakuotės lapelis paskutinį kartą peržiūrėtas 2019-10-15.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.